Proteas was nie oorgerus – Rassie | Netwerk24
Deur Tinus van Staden 21 Junie 2021 08:04
Van der Dussen (75*) en Kagiso Rabada (40) moes met 'n vennootskap van 70 om die agtste paaltjie red nadat Suid-Afrika vroeër op 73/7 gesteier het. Danksy hul vennootskap, en Van der Dussen se kolfwerk saam met Anrich Nortjé en Lungi Ngidi, het die Proteas 174 in hul tweede beurt aangeteken en sodoende 'n teiken van 324 aan die Windies gestel, wat vir 149 in hul eerste beurt uitgeknikker is.
Die tuisspan sal Maandag met sy telling op 15/0 voortkolf.
"Toe ons die dag begin het, het ons 'n voorsprong van 149 lopies gehad. Ons wou speel asof ons op die voorvoet is," het Van der Dussen Sondagaand verduidelik.
Rassie van der Dussen onderweg na sy vyftigtal. Foto: Cricket West Indies
"Die Windies moet krediet kry, hulle het baie goed geboul. Die Dukes-bal swaai baie, veral as die wind waai.
"Ons het waarskynlik een of twee te veel houe probeer speel, en hulle het ook goed geboul en veldwerk gedoen het – veral in die glippe.
"Dit kon na enige kant toe gaan, maar ons het die dag in 'n sterk posisie betree en ons wou só speel."
Hulle was gewis nie oorgerus ná hul groot eerstebeurtvoorsprong nie, sê Van der Dussen.
Hy sê die goeie boulwerk van die mediumbouler Kyle Mayers (3/24) kan 'n goeie teken wees vir wanneer Suid-Afrika se Wiaan Mulder boul, wat teen 'n soortgelyke spoed boul.
"Met ekstra spoed speel en mis jy gereeld. Die bal zip verby die buiterand. Maar met ouens wat nie teen 135 km/h boul nie, sien jy die beweging en jou hande volg dit. Dit is net natuurlik.
"Ek dink dít is wat Mayers doeltreffend gemaak het en ek dink Wiaan Mulder kan Maandag soortgelyke sukses behaal."